Vakbond terug hof toe oor Denel-salarisseDie hof hoor vakbonde se saak teen Denel aan. (Foto: Verskaf) Die vakbond Uasa gaan hom wéér tot die hof wend om die wapenvervaardiger Denel te dwing om uitstaande salarisse vir Mei, Junie en Julie te betaal. Dít nadat Denel aangedui het dat hy nié by ŉ vroeëre hofbeslissing kan hou om werkers se uitstaande salarisse teen die einde van verlede week te betaal nie. Die arbeidshof het verlede week beslis dat Denel die uitstaande salarisse wat hy werkers vir Mei, Junie en Julie skuld teen verlede Vrydag moes betaal. “Ons kliënt versoek dat julle kliënte ŉ toegewing maak om hulle in staat te stel om aan maatreëls te werk om geld in te samel,” lui die brief wat Denel Vrydag aan vakbonde gestuur het. Denel het ook onderneem om teen einde vandeesweek ŉ bywerking in dié verband te gee. Nou sleep Uasa Denel weer hof toe vir minagting van die hof. “Ons pleit by die regering as die enigste aandeelhouer in hierdie staatsinstelling om dringend in te gryp en ŉ oplossing te vind vir die likwiditeitskrisis, ten einde te verseker dat ons lede hulle volle uitstaande salarisse, asook enige toekomstige salarisse, ontvang,” lui ŉ verklaring deur die vakbond. Helgard Cronjé, sektorkoördineerder van verdediging en lugvaart by Solidariteit, het ook Vrydag gesê hy sal nie huiwer om nóg ŉ hofbevel teen Denel te kry indien hulle nie betaal nie.